section_heading: Hercegovački slučaj
paragraph_text: Istoga dana kada je biskup Žanić preuzeo službu ordinarija, 14. rujna 1980., obavljena je posveta mostarske katedrale te utemeljenje katedralne župe. Osnutku župe su prethodili razni prosvjedi i negodovanja s franjevačke strane. Kada je 31. kolovoza biskup Žanić u Franjevačkoj crkvi u Mostaru najavio osnivanje župe u granicama predloženim od predstavnika Hercegovačke franjevačke provincije, još 1973., čuli su se razni povici iz klupa: „Ne želimo novu župu”, „Ne želimo katedralu”, „Van s biskupom”. Pojedini franjevci su u više navrata nedopušteno nastavili služiti mise na području katedralne župe.